रिश्ते में लौटें या बाहर निकलें, ये समझना जरूरी, पैचअप करने से पहले सोचना जरूरी
Bollywood Actress Anushka Sharma, Virat Kohli on-again, off-again relationship वुमन क्राइम पर रिसर्च कर चुके दिल्ली विश्वविद्यालय में असिस्टेंट प्रोफेसर डॉ. ताराशंकर कहते हैं कि जब दो लोग एक रिश्ते में जुड़ते हैं तो सिर्फ प्यार ही नहीं होता।
बॉलीवुड एक्ट्रेस अनुष्का शर्मा और क्रिकेटर विराट कोहली की गिनती सफल जोड़ियों में होती है। दोनों की एक बेटी भी है। लेकिन इस सफल रिश्ते के पहले दोनों का एक बार ब्रेकअप हो चुका था। फिर दोनों ने आपसी मसलों को सुलझाया और वापस डेट करना शुरू किया।
अनुष्का और विराट के इस ब्रेकअप-पैचअप के लिए एक टर्म यूज होता है- ‘ब्रेकअप एंड मेकअप।’ अनुष्का की ही फिल्म का एक गाना भी है- ‘दिल पर पत्थर रखकर मैंने मेकअप कर लिया, मेरे सैंया जी से आज मैंने ब्रेकअप कर लिया…’ इस गाने में मेकअप का मतलब सजना-संवरना है, लेकिन इस टर्म में इस्तेमाल हुए ‘मेकअप’ का एक और अर्थ है- रिश्ता टूटने के बाद वापस उसी रिश्ते में लौटना।
‘ब्रेकअप एंड मेकअप’ इस टर्म के दो मायने होते हैं, रिश्ता टूटने के बाद आगे बढ़ गए। आपने मूव ऑन करके ‘मेकअप’ किया यानी बैठकर रोने-बिसूरने के बजाए आप अपने आप पर ध्यान देने लगे। आपकी सोच बदली और आप अच्छा महसूस करने लगे। दूसरा मतलब है कि आपको रिश्ते से निकलकर एहसास हुआ कि रिश्ता इतना बुरा भी नहीं था। आपको पार्टनर की वैल्यू समझ आने लगती है और आप वापस उसी रिश्ते में लौटते हैं।
लेकिन हर रिलेशनशिप में ‘ऑन-ऑफ’ के नतीजे जरूरी नहीं कि विराट-अनुष्का की लव स्टोरी जैसे हों। अभी कुछ दिन पहले ही वैलेंटाइंस डे गुजरा है, इस दौरान कई रिश्ते नए लेवल पर पहुंचते हैं तो कई लोग अपने रास्ते अलग कर लेते हैं। ऐसे में ब्रेकअप के लिए खुद को तैयार करना, उस मुश्किल समय से निपटना आना चाहिए। या वापस उसी रिलेशनशिप में किस नई अंडरस्टैंडिंग के साथ लौटना है, यह भी आपके अंदर क्लियर होना चाहिए।
स्टोरी में आगे बढ़ने से पहले रिश्तों से जुड़े इस पोल पर आप हमें अपनी राय बताते चलिए….
ब्रेकअप के बाद उस रिश्ते में लौटना कितना सही?
वुमन क्राइम पर रिसर्च कर चुके दिल्ली विश्वविद्यालय में असिस्टेंट प्रोफेसर डॉ. ताराशंकर कहते हैं कि जब दो लोग एक रिश्ते में जुड़ते हैं तो सिर्फ प्यार ही नहीं होता। प्यार के अलावा केयर, एडजस्टमेंट और लड़ाइयां भी बहुत होती हैं। कई बार ब्रेकअप का कारण बहुत बड़ा होता है तो कभी छोटी-छोटी बातें भी ब्रेकअप की वजह बन जाती हैं। ये वो वक्त होता है, जब आपको अपने ही फैसले पर या तो शक होता है या अफसोस होने लगता है। आपका मतभेद पार्टनर से इतना नहीं होता, जितना आपके खुद के अंदर चल रही गुत्थमगुथा से होता है।
ताराशंकर कहते हैं कि ब्रेकअप या मेकअप दोनों ही नॉर्मल बातें हैं। इसमें हमें सही-गलत के नजरिए से नहीं देखना चाहिए। रिलेशनशिप में रहने के बाद दो लोग एक-दूसरे की सारी अच्छी-बुरी बातें जान चुके होते हैं। उन्हें पता होता है किन-किन बातों पर समझौता हो सकता है और किन पर नहीं। दूर होने पर जब व्यक्ति को इस बात का एहसास होता है तो वो मेकअप करने की कोशिश करता है। अपनी मजबूरी की वजह से रिश्ते में लौटना प्यार का आधार नहीं होता। अगर नफा-नुकसान के नापतोल के बाद रिश्ते में वापिस आना गलत है।
ऐसे में लोग वापस ‘एक्स’ को इसलिए चुनते हैं क्योंकि उन्हें लगता है कि जिसे उन्होंने छोड़ा है वो सही व्यक्ति था। उनका खुद का फैसला गलत था। इसे ही ‘मेकअप’ कहते हैं। मेकअप करने से पहले कुछ सवालों के जवाब खुद से मांगें। आप ‘क्यों’ और ‘क्या’ जैसे सवालों का जवाब ढूंढने की कोशिश करें। साथ ही यह भी सोचें कि क्या उसी व्यक्ति से वापिस जुड़ना और रिश्ते को सही दिशा में ले जाना आपके लिए कितना आसान होगा?
ब्रेकअप इतना दर्दनाक असर क्यों छोड़ता है?
रोमांटिक रिलेशन या प्यार एक दवा की तरह होता है। यह दिमाग में फील गुड वाले केमिकल ऑक्सिटोसिन को रिलीज करता है। ब्रेकअप में पार्टनर को खोने की चिंता हमें थकान की तरफ ले जाती है। ब्रेकअप के बाद ऑक्सिटोसिन और डोपामाइन हॉर्मोन का बहाव रुक जाता है और दिमाग से एपिनेफ्रीन और कॉर्टिसोल हॉर्मोन रिलीज होने लगते हैं। ये स्ट्रेस हार्मोन हैं और ब्रेकअप के बाद ओवरटाइम काम करते हैं। व्यक्ति इमोशनली और फिजिकली प्रॉब्लम झेलता है। इसलिए उदासी, अकेलापन, बेचैनी, चिड़चिड़ापन, भूख न लगना, नींद न आने जैसे बदलाव भी होते हैं। इमोशनल स्ट्रेस दिल-दिमाग में 'स्ट्रेस हॉर्मोन' बढ़ाता है। व्यक्ति को ऐसा महसूस होता है कि उसका दिल डूबा जा रहा है। ये सभी ‘ब्रोकन हार्ट सिंड्रोम’ के लक्षण हैं। ज्यादातर ऐसे रिश्ते में व्यक्ति अपनी पहचान 'हम' के इर्दगिर्द ही बनाता है। इस वजह से आप अपने बारे में सोचने को लेकर नाकाम रहते हैं। पार्टनर से ब्रेकअप का डर महसूस कराता है कि बाद में लाइफ कैसी होगी। और यह अहसास कमजोर बनाता है। इसलिए रिश्ते का माहौल खराब होते हुए भी व्यक्ति उस रिश्ते में बने रहना चाहता है। इन परिस्थितियों में वो उसका आत्मविश्वास गिरता है, अकेले होने का डर बढ़ता और सामाजिक दबाव महसूस होता है। रिलेशनशिप एक्सपर्ट रचना खन्ना कहती हैं, व्यक्ति को इन सब परेशानियों के बीच में भी कंपर्ट महसूस होता है। जैसे कोई दर्द में राहत ढूंढे।
यह देखा गया है कि ब्रेकअप के बाद लड़के आसानी से मूव ऑन कर जाते हैं जबकि लड़कियों पर यह समय भारी गुजरता है। 
लड़कियों के लिए ब्रेकअप ज्यादा मुश्किल क्यों?
गोरखपुर यूनिवर्सिटी में सोशियोलॉजी के असिस्टेंट प्रोफेसर विश्वंभर नाथ प्रजापति कहते हैं- लड़कियों का परवरिश और सोच ऐसी होती है कि वो किसी भी रिश्ते से आसानी से अलग नहीं होतीं। उन्हें बचपन से सिखाया जाता है कि सवाल करना, हक मांगना ठीक नहीं। उन्हें नियम-कायदे फॉलो करने हैं। लड़कियां बाद में उसी नजरिए से रिश्ते देखती और चुनती हैं। उन्हें शुरू से ही रिश्ते के टूटने से डरना सिखाया जाता है। जैसे कि पैतृक संपत्ति में लड़कियों का कानून हक होता है लेकिन वो अपना हक नहीं मांगती। क्योंकि उन्हें भाई से रिश्ते बिगड़ने का डर होता है। इसलिए लड़कियां सिर्फ ब्रेकअप ही नहीं, किसी भी रिश्ते से कटने का सोचकर डरती हैं। वो जानती हैं कि जब वो रिश्ता टूटेगा तो समाज में लोग उसका मजाक बनाएंगे, उसे ताने देंगे।
रिश्तों की डिक्शनरी में अनकपलिंग थ्योरी क्या है?
दो व्यक्ति जो साथ जुड़े होते हैं, उनके अलग होने को अनकपलिंग कहा जाता है। साल 1976 में, अमेरिकी समाजशास्त्री डायने वॉन ने रिश्ते में अलगाव को लेकर 'अनकपलिंग थ्योरी' सामने रखी और इसी नाम से किताब भी लिखी। ‘रिश्ते कैसे खत्म होते हैं? एक साथी अचानक दूसरे से असंतुष्ट क्यों हो जाता है? पार्टनर्स रिश्ते से निकलने के लिए एक-दूसरे को किस तरह के सिग्नल देते हैं? क्यों वो सिग्नल सामने वाले को समझ नोटिस नहीं आते?’ इन्हीं सवालों के जवाब तलाशने के लिए उन्होंने कुछ इंटरव्यू और रिसर्च की और अनकपलिंग थ्योरी बनाई।
डायने वॉन यह कहती हैं कि रिश्ते में जब बदलाव आता है, तब हमेशा एक पार्टनर को इसका अहसास होने लगता है कि रिश्ता ‘दि एंड’ स्टेज की तरफ बढ़ रहा है। क्योंकि उसे पार्टनर के अंदर डेड होती फीलिंग का अहसास होने लगता है। जबकि दूसरा इन बातों से अनजान रहता है। कई बार कपल्स को पनपती दूरियों को पहचानने में कई साल लग जाते हैं।
रिश्ते में अलगाव होने सिचुएशन होने के बाद भी कुछ व्यक्ति रिश्ते में बने रहते हैं। ऐसे में श्रद्धा वॉलकर-आफताब और निक्की यादव-साहिल गहलोत जैसे केस समाज में नजर आते हैं।
अनकपलिंग की थ्योरी तब पूरी मानी जाती है, जब दोनों पार्टनर एक-दूसरे से अलग होने के बाद अपनी पहचान ढूंढ लेते हैं। दुनिया भी उन्हें उनकी ही पहचान से जानने लगती है।
ब्रेकअप से मेंटल हेल्थ बिगड़ती है
रिलेशनशिप एक्सपर्ट रचना खन्ना बताती हैं कि प्यार में भले ही दिमाग में फील गुड वाले केमिकल रिलीज होते हैं लेकिन रिलेशनशिप की अपनी उलझनें होती हैं। आपकी संवेदनशीलता आपकी मेंटल हेल्थ से जुड़ी होती है। अगर आप सेंसेटिव हैं और रिश्ते को गंभीरता से लेते रहे हैं तो मेंटल हेल्थ पर ब्रेकअप का बुरा असर पड़ सकता है।
ब्रेकअप का किसी की मेंटल हेल्थ पर कितना बुरा असर हो सकता है ये बॉलीवुड अभिनेत्री दीपिका पादुकोण के उदाहरण से समझिए। रणबीर कपूर के साथ रिश्ता टूटने के बाद दीपिका डिप्रेशन में चली गई थीं। बाद के कई इंटरव्यू में उन्होंने अपने डिप्रेशन फेज के बारे में खुलकर बात की। यहां तक कि उन अनुभवों जिक्र करते हुए वो रो तक पड़ती थीं। बाद में दीपिका ने मेंटल हेल्थ को लेकर एक ‘लीव, लव, लाफ’ नाम से संस्था शुरू की।
ब्रेकअप का पुरुषों के दिमाग पर भी असर
पिछले साल सोशल साइंस एंड मेडिसिन जर्नल में ‘Qualitative Research in Health’ नाम से एक रिसर्च छपी थी। स्टडी का मकसद ये जानना था कि ब्रेकअप का पुरुषों की मेंटल हेल्थ पर क्या असर पड़ता है। रिसर्च में ये सामने आया कि ब्रेकअप के दौरान या बाद में ज्यादतर पुरुषों ने भी मेंटल इलनेस के ऐसे लक्षणों को महसूस किया जो डिप्रेशन का कारण बन सकते थे।
ब्रेकअप के बाद मेंटल इलनेस नहीं सेल्फ लव चुनें
जो बीत गई सो बात गई। इस सोच के साथ खुद को वक्त दें। जो करना चाहते हैं, उसे पूरे मन से करें। उनलोगों से दूर रहे जो आपको आपकी गलतियां याद दिलाते हैं। खुद से पॉजिटिव बातें करें। रिश्ते में मिले रिजेक्शन को नशा, ओवर ईटिंग या खुद को इग्नोर जैसी गलत आदतों से बचें।
ब्रेकअप का गम भूलने के लिए लड़कियां लेती मेकअप का सहारा
ऐसा देखा गया है कि लड़कियां ब्रेकअप से उबरने के लिए अपने लुक के साथ एक्सपेरिमेंट करती हैं। femalefirst.co.uk की एक रिपोर्ट की मानें तो ब्रेकअप के बाद महिलाएं ज्यादा अट्रैक्टिव दिखने लगती हैं।
ब्रेकअप के बाद मेंटल हेल्थ को कैसे प्रोटेक्ट करें 
हमसब जानते हैं कि हर इंसान एक-दूसरे से अलग होता है। तो जाहिर सी बात है कि किसी भी चीज को देखने, समझने और महसूस करने का तरीका भी अलग होगा। कोई ब्रेकअप से हंसते-खेलते उबर जाता है तो किसी के लिए जीवन खत्म होने वाला एहसास होता है। ब्रेकअप तब मुश्किल होता है जब उससे अचानक सामना हो।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।